આ ચોખવટ છતાં આ મામલે ચૂંથાચૂંથ ચાલુ રહી એટલે ઓલ ઈન્ડિયા મુસ્લિમ પર્સનલ લો બોર્ડના તુર્રમખાંઓએ શિસ્ત સમિતીની રચના કરીને શું પગલાં લેવાં તેની ભલામણ કરવા કહ્યું. આવી સમિતિ આકાઓના ઈશારે કામ કરતી હોય છે ને બધી ગોઠવણ પહેલેથી થયેલી હોય છે તેથી તેણે મૌલાના નદવીને તગેડી મૂકવા ભલામણ કરી. ઓલ ઈન્ડિયા મુસ્લિમ પર્સનલ લો બોર્ડે તાબડતોબ તેનો અમલ કરીને મૌલાના નદવીને જ ઓલ ઈન્ડિયા મુસ્લિમ પર્સનલ લો બોર્ડમાંથી જ તગેડી મૂક્યા. ઓલ ઈન્ડિયા મુસ્લિમ પર્સનલ લો બોર્ડે એ સાથે એવી ચોખવટ પણ કરી દીધી કે, બાબરી મસ્જિદ બીજે ખસેડીને લઈ જવાનો સવાલ જ પેદા થતો નથી કેમ કે ઈસ્લામમાં એક વાર મસ્જિદ બંધાય પછી એ કાયમ માટે મસ્જિદ જ રહે છે ને તેને બીજે ખસેડી ના શકાય.